สมาคมประกันวินาศภัยขานรับเกณฑ์เข้มคุมฐานะการเงิน
สมาคมประกันวินาศภัย เห็นด้วยเพิ่มความเข้มงวดในการกำกับดูแลฐานะการเงินของบริษัทประกันภัย เพื่อให้เกิดความแข็งแกร่งและป้องกันความเสียหายจำนวนมาก
2 ก.ย. 2553

สมาคมประกันวินาศภัย เห็นด้วยเพิ่มความเข้มงวดในการกำกับดูแลฐานะการเงินของบริษัทประกันภัย เพื่อให้เกิดความแข็งแกร่งและป้องกันความเสียหายจำนวนมาก 
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า เห็นด้วยกับการที่สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) ที่จะเพิ่มความเข้มงวดในการกำกับดูแลฐานะการเงินของบริษัทประกันภัย เพื่อให้เกิดความแข็งแกร่งและป้องกันความเสียหายจำนวนมาก แต่การที่กำหนดว่าไม่ส่งรายงานฐานะการเงิน 2 เดือนติดต่อกัน จะให้หยุดรับประกันภัยนั้นเป็นเงื่อนไขที่กระชั้นเกินไปหรือไม่ ต้องกลับมาพิจารณา รวมถึงการกำหนดว่าถ้าสภาพคล่องต่ำกว่า 50% จะให้หยุดรับประกันภัย ก็ต้องกลับมาพิจารณาว่าสภาพคล่องในที่นี้คืออะไร
"เข้าใจว่าคปภ.คงเป็นห่วงเรื่องสภาพคล่องของบริษัทประกันภัย เพราะถือเป็นหัวใจสำคัญอย่างหนึ่งในการทำธุรกิจ แต่ต้องคำนึงด้วยว่าสภาพคล่องของบริษัทประกันวินาศภัยแตกต่างจากสภาพคล่องของบริษัทประกันชีวิต เพราะมีระยะเวลาของเบี้ยประกันปีต่อปี หรือ แค่ 1 ปี การหมุนเวียนของเงินเร็วมาก"นายจีรพันธ์ กล่าว
นายจีรพันธ์ กล่าวว่า ปัจจุบันบริษัทส่วนใหญ่ปฏิบัติตามเกณฑ์ของคปภ.ครบถ้วนอยู่แล้ว ไม่ว่าจะเป็นการส่งรายงานฐานะการเงิน การดำรงสภาพคล่องตามเกณฑ์ที่กำหนด 
ทั้งนี้ ปัจจุบันทางคปภ.กำหนดให้บริษัทประกันภัยต้องส่งรายงานฐานะการเงินประจำเดือนทุกเดือนให้กับทางคปภ. โดยให้ระยะเวลาผ่อนผันภายใน 90 วัน สำหรับงบการเงินเดือนล่าสุด แต่ไม่ได้กำหนดเกณฑ์ลงโทษ กรณีบริษัทประกันภัยส่งงบการเงินล่าช้า อย่างไรก็ตาม ส่วนใหญ่สามารถส่งรายงานฐานะการเงินได้ก่อน 90 วัน มีเพียงบางบริษัทที่มีปัญหาฐานะการเงินเท่านั้นที่ไม่สามารถปฏิบัติตามได้ ทำให้คปภ.จะเพิ่มความเข็มงวดขึ้น เพื่อลดความเสียหายล่วงหน้า ก่อนที่จะเป็นปัญหาหนักจนไม่สามารถแก้ไขได้
สำหรับเกณฑ์ใหม่ที่จะนำมาใช้นั้น คปภ.มีแผนจะเริ่มบังคับใช้ในไตรมาส 3 ของปีนี้